**TORNEOPAL HARRASTETURNAUKSEN MALLISÄÄNNÖT**

*Huom: Salibandyliitto ei vastaa mallisääntöjen oikeellisuudesta vaan jokaisen turnausjärjestäjän tulee muokata säännöt sopiviksi omaan tapahtumaansa. Etenkin punaisella merkityt kohdat tulee editoida.*

Turnauksessa noudatetaan Suomen Salibandyliiton (SSBL) kilpailusääntöjä seuraavin tarkennuksin/poikkeuksin:

1. Jokaiselle osallistuvalle joukkueelle vähintään XX ottelua.
2. Peliaika kaikissa sarjoissa 2 x 15 min, poikkeuksena XXXX sarjat, joissa peliaika on 2 x 20 min.
3. Peliaika pysäytetään ainoastaan rangaistuslaukauksen aikana ja erotuomarin näytöstä, ottelun viimeinen minuutti on tehokasta peliaikaa.
4. Jäähyn mittaaminen aloitetaan, kun peli alkaa jäähyn jälkeen uudelleen.
5. Ottelut eivät pääty 12 maalin eroon, vaan pelit pelataan loppuun asti.
6. Runkosarjoissa ottelut voivat päättyä myös tasatulokseen.
7. Vain finaaleissa on käytössä yhden minuutin aikalisä per joukkue.
8. Pudotuspeleissä, ml. pronssiottelu ja finaali, ei pelata jatkoaikaa.
9. Pudotuspeleissä tai muissa otteluissa, joissa voittaja on saatava selville varsinaisen peliajan päätyttyä tasatulokseen, suoritetaan rangaistuslaukauskilpailu kolmella laukojalla, Salibandyliiton sääntöjen mukaisesti. Kummastakin joukkueesta kolme kenttäpelaajaa suorittavat kukin vuorollaan yhden rangaistuslaukauksen. Mikäli tämän jälkeen tilanne on edelleen tasan, samat kolme pelaajaa suorittavat yhden rangaistuslaukauksen kerrallaan, kunnes ratkaiseva tulos on saavutettu. Jatkolaukojien järjestystä voidaan muuttaa Salibandyliiton kilpailusääntöjen mukaisesti.

**EDUSTUSOIKEUKSIIN LIITTYVÄT POIKKEUKSET:**

1. Kaikilla joukkueen pelaajilla ja toimihenkilöillä tulee olla turnauspassit.
2. Joukkue on velvollinen ennen ensimmäisen ottelun alkua toimittamaan luettelon kaikista joukkueen pelaajista ja toimihenkilöistä turnauksen järjestäjille. Tämä tapahtuu joukkueen ilmoittautumisvaiheessa saamalla joukkuekoodilla, jolla kirjaudutaan turnaussivulta joukkueen tietoihin. Joukkueen ilmoittamassa henkilöluettelossa tulee olla kaikki joukkueen pelaajat ja toimihenkilöt nimettynä, eikä sitä saa muuttaa turnauksen aikana ilman turnausjärjestäjän suostumusta.
3. Pelaajalla ei tarvitse olla turnauksessa edustusoikeutta siinä seurassa, jossa hän pelaa.
4. Pelaaja saa edustaa vain yhtä joukkuetta samassa ikäluokassa tai sarjassa.
5. Joukkueessa saa pelata kaksi Y-pelaajaa (enintään vuoden vanhempi pelaaja kuin sarjan ikäluokka) jokaista ottelua kohden. Nämä Y-pelaajat eivät saa edustaa mitään muuta joukkuetta turnauksessa (ei edes toisissa sarjoissa).
6. P21-poikien ja T21/T18 -tyttöjen sarjoissa ei sallita Y-pelaajia.
7. Joukkueen pelaajamäärää ottelussa ei ole rajoitettu.
8. Turnausjuryllä on oikeus puuttua epäasiallisesti käyttäytyviin joukkueisiin ja tarvittaessa sulkea joukkue sarjasta. Jury voi myös velvoittaa joukkuetta vaatimaan kannattajiltaan asiallista käytöstä.

**SARJAKOHTAISET POIKKEUKSET:**

1. P11 -sarja pelataan 4vs4 + maalivahdit ja käytetään isoja maaleja. Sarjassa jaetaan mitalit kolmelle parhaalle joukkueelle.
2. P10-P9 sekä T10 -sarjoissa noudatetaan Salibandyliiton KisaMaailman -sääntöjä. Pelimuoto on 4 vs 4 ja käytetään maalinpienentäjiä. Sarjassa ei pelata sijoituksista, vaan kaikki saavat osallistujamitalin.
3. P8 ja T8 -sarjoissa noudatetaan Salibandyliiton KerhoMaailman -sääntöjä. Pelimuoto on 4 vs 4 ja käytetään maalinpienentäjiä. Sarjoissa ei pelata sijoituksista, vaan kaikki saavat osallistujamitalin.

**JÄRJESTYS SARJASSA:**

Joukkueiden paremmuus määräytyy saavutettujen pisteiden perusteella. Voitosta saa 2 pistettä, tasapelistä 1 piste.

Mikäli joukkueet ovat tasapisteissä, määräytyy järjestys seuraavasti:

1. Keskinäisissä otteluissa saavutetut pisteet.
2. Keskinäisten otteluiden maaliero (tehdyt maalit miinus päästetyt maalit keskinäisissä otteluissa).
3. Keskinäisissä otteluissa tehdyt maalit.
4. Koko lohkon maaliero (tehdyt maalit miinus päästetyt maalit).
5. Koko lohkossa tehdyt maalit.
6. Arpa (turnausjuryn suorittamana).

Mikäli jatkolohkossa joukkueet päätyvät tasapisteisiin, eivät aiemmat lohkovaiheet vaikuta jatkolohkon järjestykseen tasapisteissä.

**OTTELUITA JA SARJOJA KOSKEVAT PÄÄTÖKSET, KURINPITOASIAT, RIKKOMUKSET JA VASTALAUSEET:**

Ylintä päätös- ja kurinpitovaltaa turnausta koskevissa asioissa käyttää turnausjärjestäjän asettama jury. Juryssa tulee olla vähintään kolme henkilöä ja sen kokoonpano on nähtävillä turnaussivustolla tai turnauksen infopisteessä.

Ilmoitukset epäkohdista, vastalauseista ja rikkomuksista on toimitettava kirjallisina ja yksilöityinä jurylle, päähallin infopisteelle, alla olevien ohjeiden mukaisesti.

Mikäli kyseessä on otteluun liittyvä vastalause (protesti), siitä on tehtävä merkintä ottelun pöytäkirjaan viimeistään 5 minuuttia ottelun päättymisestä. Vastalauseen tekijän on toimitettava kirjallinen vastalause turnausjurylle viimeistään 30 minuutin kuluttua vastalauseen kohteena olevan ottelun päättymisestä. Vastalauseeseen tulee liittää kuitti vastalausemaksun suorittamisesta. Vastalausemaksun suuruus on 100 euroa ja se palautetaan, mikäli vastalause hyväksytään.

Juryn on tehtävä päätös kurinpito- tai protestiasiassa mahdollisimman pian tai viimeistään kahden tunnin kuluttua siitä, kun kaikki tarvittavat asiat ovat tulleet sen tietoon. Juryn on ilmoitettava asianomaisille välittömästi päätöksestä.

Turnauksen juryn päätös on lopullinen turnausta koskevissa asioissa.

Turnauksen juryn kokoonpano on kerrottu näiden sääntöjen alaosassa.

**OTTELUIDEN LUOVUTUKSET:**

Luovutusvoitto on 5–0 tai jokin muu sarjajärjestäjän määräämä tulos, jolloin taktikointi loppupeleissä ei ole mahdollista. Ottelun luovuttanut joukkue katsotaan samalla luopuneeksi koko turnauksesta. Turnauksen jury voi harkintansa mukaan tehdä poikkeavan päätöksen perustellusta syystä.

Luovutusvoitto kirjataan automaattisesti näissä tapauksissa:

1. Joukkue ei ilmesty pelipaikalle.
2. Joukkue myöhästyy vähintään 5 min ottelun aloitusajankohdasta.
3. Joukkueella on alle 1+5 pelaajaa ottelua aloittaessa. (P10 / T10 ja nuoremmissa sarjoissa 1+4).

Mikäli ottelu kuitenkin pelataan, niin että kohdista 2 tai 3 jompikumpi tai molemmat toteutuvat, katsotaan vastustajan hyväksyneen vallitseva tilanne ja ottelun lopputulos jää voimaan.

**PERUUTUSEHDOT:**

Joukkueen ilmoittautuminen on mahdollista peruuttaa XX.XX.2022 asti. Tämän jälkeen tehdyistä peruutuksista joukkueen ilmoittautumismaksua ei palauteta. Mikäli viranomaisen määräyksen (esim. COVID-19) vuoksi turnausta ei voida järjestää, niin joukkue saa passi-, majoitus- ja ruokailumaksut takaisin myös perumistakarajan jälkeenkin.

Mikäli joukkueen ensisijainen sarjatoive ei toteudu, voi joukkue osallistua toiseen sarjaan, tai perua ilmoittautumisensa veloituksetta.

Osallistujapasseja on mahdollista muuttaa XX.XX.2022 asti. Tämän jälkeen muutokset ovat mahdollisia vain turnausjärjestäjän toimesta.

Majoituspasseja joukkue voi itse muuttaa XX.XX.2022 asti. Tämän jälkeen muutokset ovat mahdollisia vain turnausjärjestäjän toimesta. XX.XX.2022 jälkeen varattuja majoitustilauksia ei voi enää peruuttaa.

Ruokailupasseja tai muita järjestäjän kautta tehtyjä ruokailuvarauksia on mahdollista muuttaa XX.XX.2022 asti. Mikäli turnausjärjestäjä peruuttaa sarjan, palautetaan joukkueen suorittamat ruokailumaksut täysimääräisinä.

Mikäli turnausjärjestäjä peruuttaa sarjan tai tapahtuman osallistujamäärän tai muun esteen vuoksi, palautetaan joukkueen suorittamat maksut täysimääräisinä takaisin.

Turnauksen aikana tai turnauksen jälkeen tulleita peruutuksia ei huomioida.

**TURNAUSJURY:**

*[tähän juryn kokoonpano ja yhteystiedot / miten juryn tavoittaa turnauksessa]*